ཡང་རྒྱ་གཞུང་གིས་ཧྥ་རན་སི་རྒྱལ་ས༼ཕེ་རི་སུར་འཚོགས་པའི་ཆིངས་གནས་རྒྱལ་ཁབ་ཀྱི་ཚོགས་ཆེན་ཐེངས་༢༡༽བརྒྱུད་དེ་གཏན་འབེབས་བྱུང་བའི་གནམ་གཤིས་འགྱུར་ལྡོག་དང་དུག་རླངས་ཕྱིར་གཏོང་ཉུང་འཕྲི་ཡི་མོས་མཐུན་གྲོས་ཆོད་གང་བྱུང་ལ་ལག་བསྟར་ཁས་ལེན་བྱས་ཡོད་ལ།དེ་མཚུངས་སུ་རྒྱ་གཞུང་གིས་ལྔ་ཚན་བཅུ་གསུམ་པའི་འཆར་གཞི་ཞེས་པ་གཏན་འབེབས་ཀྱིས་རྒྱལ་ཁབ་ཀྱི་ཁོར་ཡུག་སྲུང་སྐྱོབ་དང་།དུག་རླངས་ཕྱིར་གཏོང་བྱེད་ཚུལ་ཉུང་འཕྲི་དགོས་སྐོར་བཤད་ཡོད།ཡིན་ནའང་།རྒྱ་གཞུང་གིས་བཤད་བཞིན་པའི་ཡར་རྒྱས་འཛུགས་སྐྲུན་གྱིས་བོད་ཀྱི་ཁོར་ཡུག་ལ་གནོད་སྐྱོན་དང་དེར་ཡོད་པའི་བོད་མི་ས་ཡ་མང་བོའི་འཚོ་གནས་ལ་དོ་ཕོག་དང་།ལྷག་པར་བོད་ཀྱི་རང་བྱུང་ཐོན་ཁུངས་བསྔོག་འདོན་དང་རྒྱ་ནག་དུ་འོར་འདྲེན་བྱས་པ་བརྒྱུད་ནས་རྒྱལ་ཁབ་འཕེལ་རྒྱས་གཏོང་བ་དང་།ཆུ་མཛོད་དང་གློག་ཁང་ས་ཚིགས་གང་མང་རྒྱག་བཞིན་པ་དང་རྒྱག་འཆར་ཡོད་པས་མཚོན།རྒྱ་ནག་ཏུ་ཁོར་ཡུག་གཏོར་སྐྱོན་དང་ཁ་དབུགས་བཙོག་པ་ཆགས་པའི་གནས་སྟངས་ཧ་ཅང་ཛ་དྲག་ཡིན་ཡང་།དཔལ་འབྱོར་དང་ཡར་རྒྱས་འཛུགས་སྐྲུན་གྱིས་ལས་གཞི་མུ་མཐུད་རྒྱུན་སྐྱོང་དང་མཐར་ཐུག་གི་དམིགས་ཡུལ་དང་བོ་བརྩི་བཞིན་པའི་བྱེད་བབ་འདི་ནི།རྒྱལ་ཚོགས་ཀྱིས་ཡར་རྒྱས་འཛུགས་སྐྲུན་གྱི་ཐོབ་དབང་ཐད་ཀྱི་སྤྱི་ཆིངས་དང་།དེའི་ནང་དོན་དང་འགལ་ཟླ་ཆགས་ཡོད་ཅིང་།སྤྱི་ཆིངས་དེའི་ནང་དུ་ཡར་རྒྱས་འཛུགས་སྐྲུན་བྱེད་སའི་ས་གནས་ས་ཐོག་གི་མི་དམངས་ལ་རང་གི་རང་བྱུང་ཐོན་སྐྱེད་དང་གཏེར་ཁ་ལ་བེད་སྤྱོད་བྱེད་ཕྱོགས་ཀྱི་བདག་དབང་ཆ་ཚང་ཡོད་ཅེས་འཁོད་ཡོད།